O'zbek pop musiqasi tanqidchisi yoshlar qarshiligiga uchramoqda
Hurriyat gazetasi muxbiri Alijon Eshboyev zamonaviy o'zbek estradasini tanqid qilgach, bir qator xonandalar tahririyatga tashrif buyurg
O’zbekistondagi “Hurriyat” gazetasining muxbiri Alijon Eshboyevning zamonaviy estrada haqidagi tanqidiy maqolasi va undan g’azablangan yoshlarning jurnalistga tahdid qilishi respublikada keng munozaralarga sabab bo`lmoqda. Jurnalist Alijon Eshboyevning maqolasi zamonaviy o`zbek estradasining yoshlarga salbiy ta’siri, madaniy o`zlikdan uzoqlashtirayotgani va bu jarayonda ayrim studiyalar, nohukumat televideniyelar, sariq matbuotning o`rni haqida. Jurnalist o`z tanqidiga nishon sifatida zamonaviy estradaning vakillari Shoxrux, Shohruhxon va boshqalarni misol keltiradi. Tanqid e`lon qilinishidan biroz o`tib, tanqidga uchragan xonandalarning tahririyatga tashrifi, bu voqeaga prezident devoni vakillarining aralashuvi munozaraga bo`lgan e`tiborni yanada orttirdi. Alijon Eshboyevga ko`ra, tahdidlar uchrashuvda va telefon orqali bildirilmoqda. Shunday davom etadigan bo`lsa, u tegishli organlarga murojaat qilishga majbur bo’lishini aytmoqda. Biroq “O`zbeknavo” rahbarining muovini Yo`ldosh Norbo`tayevga ko`ra, xonanadalar tahdid qilishganini inkor etishmoqda; ulardan tushuntirish xatlari yozib olingan, ogohlantirilgan. Jurnalistga esa ularning muxlislari qo`ng`iroq qilayotgan bo`lishlari mumkin. Alijon Eshboyevning aytishicha, zamonaviy estrada bilan bog`liq vaziyatda jiddiy xatar mavjud. Bu xatarning rivojlanishiga esa ayrim studiyalar, nohukumat televideniyelar, sariq matbuot va “O`zbeknavo” birlashmasi yo`l ochib berayapti. “Har xil xususiy ovoz yozish studiyalari, kinostudiyalar ochilgan. Ular “O`zbeknavo”dan lisenziyalarni sotib olib, xohlagan narsalarini ko`rsatishyapti. Yoshlarni o`z qobig`lariga o`rab qo`yishmoqda; ular orqasida albatta aniq bir guruh bo`lishi kerak,” - deydi Eshboyev. “O`zbeknavo” birlashmasi raisining muoviniga ko`ra, yuzaga kelgan vaziyatda ko`proq televideniyelar, ayniqsa nodavlat televideniyelar aybdor, chunki ular pul evaziga lisenziyaga ega bo`lmagan har qanday xonandani xohlagan miqdorda namoyish etaverishadi. “Bunga qarshi jamoatchilik kurashishi kerak. Biz bu haqda o`z fikr-mulohazalarimizni yozib yotibmi, taqdim etayapmiz,” - deydi Yo`ldosh Norbo`tayev. San`atshunos jurnalist Gulchehra Umarovaga ko`ra, zamonaviy estradada ikki tilni bir-biriga qo’shib, yoki hech qanday mazmunga ega bo`lmagan qo`shiqlar aytilar ekan, tanqidlar davom etadi. “Yoshlarning rep haqidagi tushunchalari shulardan iborat bo`lib qolyapti. Vaholanki, biz ham chet-el replarini eshitamiz, hozir ham eshitmoqdamiz, ular bunaqa emas,” - deydi Umarova. “Tarona Records” studuiyasining administratori Davronga ko`ra, tanqidga uchragan xonanadalarning studiyaga aloqasi yo`q, lekin ularning o`z muxlislari bor. Yoshlarda bu kabi yo`nalishdagi qo`shiqchikkka ehtiyoj mavjud va bu bilan hisoblashish kerak. “Hurriyat”dagi maqolada bevosita nomi keltirilgan “Xumo” gazetasi Bosh muharrir muovini Dildora Yo`ldosheva fikricha, jurnalist pashshadan fil yasashga harakat qilgan; bu jurnalistning shaxsiy fikri, xolos. O`zbekiston nohukumat elektron ommaviy axborot vositalari uyushmasi vakillari esa bu borada biror izoh berishni istashmaydi. Kuzatuvchilar nazarida, televideniye va radio uchun mavzular, ayniqsa o`tkir ijtimoiy-siyosiy mavzular ta`qiqlangan bir paytda, nohukumat televideniyelarning aholini jalb etishdagi asosiy vositasi faqat estrada, kuy-qo’shiq bo`lib qolmoqda. Tanqid natijasi, deyishadi kuzatuvchilar, quyidagi holatlar bilan tugashi mumkin: lisenziya berish tartibi yanada qattiqroq nazoratga olinadi; bu borada prezident devonining bevosita ishtiroki kengayadi. O`zbekistondagi ko`pgina xususiy televideniye va studiyalarning faoliyati yuqori qatlamga tegishli vakillar tomonidan nazorat qilinayotgani inobatga olinsa, tanqid natijalari boshqacha ta’sir berishi mumkinligi ham ta`kidlab o`tilmoqda.